OpenLLM-France/wikimedia huggingface dataset:
# Nabu-shuma-ishkun

Nabu-shuma-ishkun o Nabû-šuma-iškun va ser rei de Babilònia probablement de l'any 761 aC al 748 aC. Va governar en una època de disturbis civils. Provenia d'una tribu caldea anomenada Bit Dakkuri, aparentment sense cap relació amb el seu predecessor Eriba-Marduk.
El seu lloc a la Llista dels reis de Babilònia està confirmat per l'anomenada Crònica Sincrònica, que relaciona els reis de Babilònia amb els d'Assíria. Una font contemporània del seu regnat és una inscripció del governador de Borsippa Nabuma-umauma-imbi, que parla de la seva debilitat i de l'autonomia que tenien els seus funcionaris, i també parla de les incursions dels bandits caldeus i arameus i de les lluites per conservar el seu territori. A la nit, els carrers de la ciutat i els propers al temple es van transformar en un camp de batalla. Durant els anys cinquè i sisè del seu regnat hi va haver lluites tant importants que el déu Nabu no va poder participar en els ritus de l'Akitu o Festival d'any nou a Babilònia.
És el protagonista d'una crònica titulada Els crims i sacrilegis de Nabû-šuma-iškun, descoberta al temple d'Eanna, a Uruk i que va ser escrita en temps de l'Imperi Selèucida. Es conserva de forma fragmentària, però s'entén que l'acusen de violar tots els principis morals i legals i que per això va desaparèixer de forma ignominiosa. Se sap que va morir l'any 748 aC, quan el va succeir Nabonassar.

## Referències

* ↑ Brink,an, J. A. A political history of post-Kassite Babylonia 1158-722 B.C.. Roma: Pontificium Institutum Biblicum, 1968, p. 224-226.
* ↑ Grayson, A. Kirk. Assyrian and Babylonian chronicles. Winona Lake, IN: Eisenbrauns, 2000, p. 229-230. ISBN 9781575060491.
* ↑ Cole, Steven W «The Crimes and Sacrileges of Nabû-šuma-iškun». Zeitschrift für Assyriologie und Vorderasiatische Archäologie, 84, 2, 1994, pàg. 220-224.

## Vegeu també

* Història de Mesopotàmia
* Període postcassita
# Muntanyes Lăpuș

Les muntanyes Lăpuș (en romanès: Munții Lăpușului, en hongarès: Lápos-hegység) són un grup de muntanyes dels Carpats orientals, situat a les regions del nord de Romania de Maramureș i Bucovina. L'elevació màxima d'aquestes muntanyes és d'uns 1.800 m i un riu també amb el nom Lăpuş travessa la vall.

## Referències

* ↑ ARDELEAN, Amalia. «VEGETATION ASPECTS IN THE LAPUS REGION». www.facultateadeinginerie.ro. [Consulta: 2 setembre 2013].
* ↑ «The Land of Lăpuş». www.romanianmonasteries.org. [Consulta: 2 setembre 2013].
* ↑ http://www.summitpost.org/prislop-rock-lapus-mountains/684215
# Naonobu (cràter)

Naonobu és un petit cràter d'impacte lunar que està localitzat en el sector aquest de la Mare Fecunditatis, al nord-oest del prominent cràter Langrenus. Naonobu conforma una formació triple de cràter en conjunt amb els cràters adjacents Atwood al sud i Bilharz al sud-oest. Nanobu i Atwood estan separats només per uns pocs quilòmetres. <
L'interior d'aquest cràter ha estat inundat per la lava basàltica, deixant un interior relativament pla i una vora exterior reduïda. No hi ha pic central però presenta uns petits cràters situats just al sud-oest del punt central. Un crateret una mica més gran es troba a l'interior oest de la vora.
Aquest cràter va ser prèviament designat com Langrenus B abans de ser canviat el nom per la UAI.

## Enllaços externs

* "Naonobu (cràter)". Gazetteer of Planetary Nomenclature. USGS Astrogeology Research Program. (anglès)
* «Digital Lunar Orbiter Photographic Atles of the Moon» (en anglès). [Consulta: 5 juliol 2018].
* «LROC :: QuickMap - Targeting Mapa LROC» (en anglès). [Consulta: 5 juliol 2018].
* «The-moon.wikispaces.com: Naonobu» (en anglès). Arxivat de l'original el 2018-05-31. [Consulta: 5 juliol 2018].
# Nematòides

Els nematòides (Nematoida) són un clade d'animals ecdisozous. Es tracta cucs cilíndrics llargs i prims, pseudocelomats i no segmentats, aquàtics, per bé que molts són paràsits. Són dioics (amb individus mascles i femelles). Presenten aparell digestiu, però no circulatori ni excretor. Tenen una cutícula de col·lagen que muden regularment i músculs longitudinals, que estan separats per tires d'epidermis, travessades pels nervis. No tenen músculs anulars. Els seus espermatozoides són ameboides i no tenen acrosoma.

## Filogènia

A continuació se mostren les relacions dels nematòides amb altres ecdisozous segons estudis recents que intenten evitar els errors sistemàtics:
| Ecdysozoa | Scalidophora Loricifera Priapulida Kinorhyncha Nematoida Nematoda Nematomorpha Panarthropoda Tardigrada Onychophora Arthropoda |

## Referències

* ↑ Telford MJ, Bourlat SJ, Economou A, Papillon D, Rota-Stabelli O «The evolution of the Ecdysozoa». Philos. Trans. R. Soc. Lond., B, Biol. Sci., 363, 1496, abril 2008, pàg. 1529–37. DOI: 10.1098/rstb.2007.2243. PMC: 2614232. PMID: 18192181.
* ↑ Lahcen I. Campbell, Omar Rota-Stabelli, Gregory D. Edgecombe, Trevor Marchioro, Stuart J. Longhorn, Maximilian J. Telford, Hervé Philippe, Lorena Rebecchi, Kevin J. Peterson, and Davide Pisani (2011). MicroRNAs and phylogenomics resolve the relationships of Tardigrada and suggest that velvet worms are the sister group of Arthropoda Arxivat 2020-02-19 a Wayback Machine.. PNAS. https://doi.org/10.1073/pnas.1105499108.
* ↑ Marlétaz, Ferdinand «Zoology: Worming into the Origin of Bilaterians» (en inglés). Current Biology, vol. 29, 12, 17-06-2019, pàg. R577–R579. DOI: 10.1016/j.cub.2019.05.006. ISSN: 0960-9822. PMID: 31211978.
* ↑ «Ecdysozoa description». Arxivat de l'original el 2019-12-03. [Consulta: 23 desembre 2020].
# Nembrotha megalocera

Nembrotha megalocera és una acolorida espècie de gastròpode nudibranqui marí de la família Polyceridae. Va ser descrita l'any 1990.

## Distribució

Es troba al Mar Roig.

## Descripció

Nembrotha megalocera és un mol·lusc gros i negre que fa com a mínim 45 mm de llargada. Té el peu blau. Els seus rinòfors són vermells i porpra i les brànquies són blanques i grogues.

## Ecologia

Nembrotha megalocera menja ascidiacis colonials.

## Referències

* ↑ http://www.seaslugforum.net/find/nembmega
* ↑ , Yonow, N. (1990) Red Sea Opisthobranchia 3: The orders Sacoglossa, Cephalaspidea, and Nudibranchia: Doridacea (Mollusca, Opisthobranchia). Fauna of Saudi Arabia, 11: 286-299.
* ↑ http://www.seaslugforum.net/find/3748

## Enllaços externs

* "Sea Slug Forum" info at:
* http://www.nudipixel.net/species/nembrotha_megalocera/ Arxivat 2013-08-28 a Wayback Machine. Nembrotha megalocera at nudipixel
# Nembes

Els nembes són els membres d'un clan ijaw que viuen a l'estat de Bayelsa. Hi ha avantpassats dels nembes que provenen de diverses seccions de pobles ijaws i al segle xvi es van ajuntar amb immigrants iweres provenents de Benin City. Els nembes s'han organitzat políticament en el Regne de Nembe. Parlen el dialecte nembe, que és el principal de la llengua ijo del sud-est; aquesta llengua, fins i tot, a vegades s'anomena com nembe. Segons l'ethnologue, el 1977 hi havia 66.000 parlants de nembe.
Els nembes es van originar entre el segle x i el segle XIV d. de C.

## Història

Els avantpassats més antics (anomenats pels nembes, Oru-Otu- gent ancestral) van provenir dels assentaments d'Olodiama i d'Oporoma; entre aquests hi va haver els fundadors d'Olodiamabiri i Onyomabiri. Alguns van marxar des de Kolokuma i van fundar Obolomabiri i els que van emigrar d'Isomabou van fundar la ciutat d'Ogbolomabiri; també foren avantpassats seus els que van fundar Wakirike i altres ciutats. Descendents de tots aquests es van incorporar posteriorment al Regne de Nembe.
La primera regió nembe pròpiament dita fou coneguda com a Ujo-Nembe i incorporava els antics assentaments d'Olodiamabiri, Obolomabiri i Onyomabiri; aquests, abans havien estat ciutats independents amb els seus propis reis-sacerdots.
Abans de mitjans del segle XV immigrants iweres que provenien de Benin City i ogbobonis van arribar a Nembe. Aquests, per a esdevenir ijaws, van fer rituals d'aculturació i d'iniciació i foren incorporats a la comunitat i van rebre terres per a cultivar. En aquesta època hi va haver disputes internes entre Olodiamabiri i Obolomabiri que van explotar els nous immigrants que, amb l'ajuda d'una sacerdotessa, van fer que aquests dos grups es dispersessin. Així, els iweres i els ogbobonis van prendre el control del regne. Aquest període és conegut com a "Mini Nembe". Però, poc temps després, els olodiames van retornar i van tornar a prendre el poder. Els olodiamabiris i els obolomabiris es van unir sota una autoritat política centralitzada i van absorbir els onyomabiris.
Els nembes van estar molt involucrats en la captura d'esclaus per al comerç amb els europeus. També van tenir guerres amb els seus veïns per a mantenir les rutes comercials i van incorporar molts pobles veïns a la seva societat com esclaus (o servents) i ciutadans lliures, sobretot a iweres i igbos; això va contribuir a la modificació de la seva llengua ijaw i a la formació del seu dialecte.

### Vegeu també

* Regne de Nembe

## Referències

* 1 2 ijo del sud-est a l'ethnologue
* 1 2 3 4 5 6 7 nembes a ijawland.info
# Màlie Manadixi

Màlie Manadixi (en rus: Малые Манадыши) és un poble de la República de Mordòvia, a Rússia, segons el cens del 2010 tenia 42 habitants, pertany al municipi d'Atiàixevo.

## Referències

* ↑ И. К. Инжеватов. Топонимический словарь Мордовской АССР. Мордовское книжное издательство, 1987.
# Màlik-Xah II

Muïzz-ad-Din Màlik-Xah II ibn Barkyaruq fou un efímer sultà seljúcida, fill del sultà Barkyaruq.
A la mort del seu pare a començaments del 1105 (amb 25 anys), era encara un nen (4 o 5 anys) quan fou proclamat a Bagdad per l'atabeg Amir Ayaz i el visir Sad-al-Mulk Abu-l-Muhassim. No es va poder sostenir i fou eliminat pel seu oncle Muhàmmad I Tapar, que el va fer matar juntament amb el seu atabeg (1105).

## Referències

* C. E. Bosworth, Cambridge History of Iran
# Nicolás-María de Ojesto y Díaz-Agero

Nicolás-María de Ojesto y Díaz-Agero (Salamanca, ? - San Martín de Trevejo, província de Càceres, 18 d'agost de 1918) fou un polític espanyol.

## Biografia

Pertanyia a una família adinerada de la qual formaven part el primer comte de Malladas. Es va doctorar en dret a la Universitat de Salamanca. Es va casar amb Petronila Godínez de Paz i es va establir a San Martín de Trevejo. Fou elegit diputat a les Corts Generals el 1867 pel districte de Càceres i després de les eleccions generals espanyoles de 1899 fou escollit novament diputat per la mateixa circumscripció en substitució de Joaquín González Fiori. També fou nomenat governador civil de València, Barcelona (febrer-juliol de 1892) i Granada. Li fou concedida la Gran Creu d'Isabel la Catòlica.
Interessat en la parla local, va convidar al filòleg Federico de Onís Sánchez perquè en fes un estudi. Aquest va aconseguir que el 1910 Ramón Menéndez Pidal visités San Martín de Trevejo per estudiar una nova versió de l'extremeny mañego o sanmartiniego, del quan en va escriure un article a la Revista de Extremadura. També va rebre els filòlegs Fritz Krüger i Leite de Vasconcelos.

## Referències

* ↑ Fitxa del Congrés dels Diputats (castellà)
* ↑ EL SIGLO XX-2. La familia Ojesto: se redescubre la fala a Sierra de Gata Digital
# Mègacles II

Mègacles II (grec antic: Μεγακλῆς), fill d'Alcmeó, de la família dels Alcmeònides, fou un polític atenès opositor a Pisístrat, el segle vi aC. Juntament amb Licurg va foragitar Pisístrat durant el seu primer regnat com a tirà en el 560 aC. Després d'onze anys d'exili, els dos grups rivals, els homes de la plana, dirigits per Licurg, i els homes de la costa, van tornar a enfrontar-se. Llavors, Mègacles va proposar un enllaç matrimonial a Pisístrat segons el qual es casaria amb la filla de Mègacles.
Heròdot diu que també van enganyar els atenesos quan van muntar una escena amb una jove anomenada Fia, excepcionalment alta, vestida amb armadura, que va rebre a Pisístrat al seu retorn, després del seu casament, fent creure al poble que era la mateixa Atena que hauria arribat a proclamar a Pisístrat com a tirà, encara que sigui també el mateix Heròdot el que dubta de la veracitat d'aquesta història.
Sis anys més tard, Mègacles es giraria contra Pisístrat, aconseguint expulsar-lo d'Atenes per segona vegada, després que Pisístrat refusàs de tenir fills amb la seva filla. Així es posà fi a la segona tirania de Pisístrat.
Mègacles va rivalitzar entorn del 560 aC amb Hipòclides, un antic arcont d'Atenes, per casar-se amb Agarista, filla del tirà de Sició, Clístenes. De la seva unió, van tenir dos fills, Hipòcrates el Major i Clístenes. Mègacles i la seva família també van haver d'exiliar-se després d'accentuar-se les diferències amb Pisístrat després de la segona presa del poder per part del tirà.
Hipòcrates, el fill gran, seria el pare d'un altre Mègacles (conegut perquè va ser sotmès a l'ostracisme en el 486aC) i d'una filla, també anomenada Agarista, que en contreure matrimoni amb Xantip seria la mare de Pèricles i d'Arífron. Aquest Arífron seria el pare d'Hipòcrates d'Atenes triat strategós (general) en el 424aC i mort aquest mateix any.
El fill menor, Clístenes, segons Plutarc, seria el pare de Dinòmaca, mare d'Alcibíades. Per tant, Mègacles II, de vegades anomenat Mègacles el Major, va ser besavi tant de Pèricles com d'Alcibíades.

## Referències

* ↑ Històries d'Heròdot, Heròdot, 1.60.
* ↑ Històries d'Heròdot, Heròdot, 1.61.
* 1 2 3 1.Megacles a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1007
* ↑ Plató, Protàgores, 320a.
# Mègacles I

Mègacles I (en grec Μεγακλῆς) fou un membre de la nissaga dels Alcmeònides, pare d'Alcmeó i avi de Mègacles II.
Fou arcont epònim d'Atenes durant el període 632-631 aC, quan Ciló va intentar apoderar-se, sense èxit, del govern. Mègacles ho va impedir i va ordenar l'assalt de l'Acròpoli, on s'havien refugiat els seguidors de Ciló, com a suplicants d'Atena, i l'assassinat de tots ells.
Per aquesta raó va ser acusat de sacrilegi per Miró de Flia, i obligat a exiliar-se de la ciutat, juntament amb els altres membres de la seva família, i sobre ells es va llançar la Maledicció dels Alcmeònides, que va afectar també els seus descendents, ja que la seva acció va atreure també sobre Atenes una impuresa de considerable transcendència política.

## Referències

* ↑ Heròdot, Històries d'Heròdot V.71
* 1 2 Aristòtil, Constitució d'Atenes I.1
* ↑ Plutarc, Vides paral·leles 12.1-2
* ↑ L. Moulinier, «La nature et la date du crime des Alcméonides» a Revue des Études Anciennes XLVIII. (1946), pp. 182 i següents.
# Nigel Reo-Coker

Nigel Shola Andre Reo-Coker (14 de maig de 1984, Croydon, Londres del Sud) és un futbolista anglès d'ascendència Sierra Leone. Actualment juga de centrecampista en el Bolton Wanderers FC.
# Nesoi

A la mitologia grega, les Nesoi eren les deesses de les illes. De cada illa es deia que tenia la seva pròpia personificació. Van ser classificades com uns dels antics déus elementals anomenats Protogenoi. De les illes Nesoi es deia que havien estat en temps unes muntanyes (en grec, Ourea), però que Posidó les va colpejar violentament i les submergí al mar amb el seu trident.

## Enllaços externs

* Theoi Project - Nesoi (anglès)
# M’Liss (pel·lícula de 1915)

M’Liss és una pel·lícula muda de la World Film Company dirigida per Oscar A.C. Lund i protagonitzada pel mateix Lund, Barbara Tennant i Howard Estabrook. Basada en el relat “M'Liss” de Bret Harte aparegut dins del llibre “Golden Era” (1863), es va rodar a St. Augustine (Florida) i Asheville (Carolina del Nord). Va ser estrenada el 8 de març de 1915. Posteriorment es van fer altres versions a partir del mateix text el 1918 (M’Liss), protagonitzada per Mary Pickford, el 1922 (The Girl Who Ran Wild) i el 1936 (M’Liss).

## Argument

En suïcidar-se, l'alcohòlic Bummer Smith deixat una nota deixant en herència a John Gray, el mestre de l'escola de Pocket Smith (Nevada), una fortuna que recentment ha guanyat amb uns vells camps de petroli perquè la faci servir per a cuidar la seva filla M’Liss. Aquesta ha viscut sempre en un estat semisalvatge. Don José, un company desvagat de Bummer, és qui primer troba la nota i la canvia per una altra en la que s'anomena hereu de Smith.
Don José marxa de Pocket Smith per prendre el control de la propietat. Més tard, envia a buscar M'Liss, que tristament diu adéu a John, el seu únic amic. Allà la fa passar per una noia espanyola i de mica en mica es converteix en una jove refinada tot i que encara enyora el seu antic mestre d'escola.
Mentrestant, John arriba a Califòrnia per intentar fer fortuna i aconsegueix trobar petroli a la propietat adjacent al ranxo de Don José. Gelós del seu èxit, Don José planeja incendiar els pous de petroli del seu veí sense saber que es tracta de John. José el convida a la seva mansió a un fandango en el que ballarà M’Liss. Mentre es desenvolopa l'entreteniment, un mexicà pagat per José incendia els pous de petroli de Pocket Smith però la trama és descoberta. En adonar-se que tot s'ha descobert Don José intenta escapar però M’Liss arrisca la seva vida per aturar-lo. Després d'una lluita entre els dos homes, Don José mor cremat en el pou de petroli. Finalment es recupera la nota original de Bummer i John aconsegueix tant els camps petroliers com l'adorable M'Liss.

## Repartiment

* Barbara Tennant (M’Liss)
* Oscar A.C. Lund (Don José)
* Howard Estabrook (John Gray)
* Anita Navarro

## Referències

* 1 2 «M’Liss (five reels)». Motography XIII, 13, 27-03-1915, pàg. 510.
* ↑ «M’Liss». Moving Picture World, 13-03-1915, pàg. 1616.
* ↑ «Howard Eastbrook is M’Liss». Moving Picture World, 13-03-1915, pàg. 1570.
* ↑ Hischak, Thomas S. American Literature on Stage and Screen: 525 Works and Their Adaptations (en anglès). McFarland, 2014-01-10, p. 149. ISBN 978-0-7864-9279-4.

## Enllaços externs

* M’Liss al catàleg de l'American Film Institute
# NOFX: Backstage Passport

NOFX: Backstage Passport és una minisèrie de docudrama ideada pel grup de punk californià NOFX i emesa als Estats Units d'Amèrica per la cadena de televisió Fuse el 2008. La sèrie segueix el grup durant la seva gira internacional que recorre Brasil, Colòmbia, Xile, Equador, Argentina, Perú, Japó, Singapur, Malàisia, Corea del Sud, Taiwan, Xina, Indonèsia, Israel, Rússia i Sud-àfrica.
La cançó d'obertura es titula «Backstage Passport» i va ser escrita expressament per NOFX per al programa.

## Argument

Els quatre membres de NOFX: Fat Mike (veu i baix), El Hefe (guitarra), Eric Melvin (guitarra) i Smelly (bateria) planifiquen la gira amb l'ajuda del seu mànager Kent, qui se n'encarrega de tot malgrat les múltiples dificultats, com els promotors sense paraula o la manca de seguretat i d'infraestructures adients per als concerts, amb escenes divertides entre bastidors i vivències úniques als escenaris.

## Referències

* ↑ Callejones, Jorge. «NOFX editan el dvd Backstage Passport» (en castellà), 12-02-2009. [Consulta: 25 agost 2023].
* ↑ Jane, Ian. «NOFX Backstage Passport» (en anglès). Rock Shock Pop. [Consulta: 25 agost 2023].
* ↑ «Análisis: NoFX - Backstage Passport Soundtrack (2014)» (en castellà). Zona Zero, 15-04-2018. [Consulta: 25 agost 2023].

## Enllaços externs

* NOFX: BackStage Passport, capítol 1, VOSE a YouTube
* NOFX: Backstage Passport 2 (Full Movie) (2015) a YouTube
# North Bend

«North Bend» té aquests significats:
* North Bend (Nebraska)
* North Bend (Ohio)
* North Bend (Oregon)
* North Bend (Washington)
# Neó de Messènia

Neó (en llatí Neon, en grec antic Νέων), fill de Filiàdes i germà de Trasíbul, fou un grec del govern de Messènia del segle IV aC. Demòstenes el va acusar d'haver entregat el seu país als interessos del rei Filip II de Macedònia.
Polibi, igual que fa amb altres que havien rebut la mateixa acusació, elaborà una vindicació de la seva conducta.

## Referències

* ↑ 2.Neon a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1153
# Nikolai Schukoff

Nikolai Schukoff (Graz, Àustria) és un tenor austríac. Va estudiar al Mozarteum de Salzburg. Debutà el 1996 com a Alfredo de La traviata a Gelsenkirchen (Alemanya). Ha cantat a la Deutsche Oper am Rhein de Düsseldorf, Salzburg, Lió, Opéra Comique de París i Scottish Opera de Glasgow, entre altres escenaris. Ha interpretat els rols de Siegfried, Don José de Carmen, Pollione de Norma, al Théâtre du Châtelet de París; Parsifal, Erik de Der fliegende Holländer, a l'Staatsoper de Múnic; Siegmund de Die Walküre en versió de concert a la Philharmonie de Berlín; Danilo en Die lustige Witwe i Parsifal, a l'Staatsoper d'Hamburg; Dionysus a The Bassarides, Eisenstein de El ratpenat al Festival d'Edimburg, Parsifal i Erik a Der fliegende Holländer al Palau de les Arts de Budapest, entre d'altres.
Amb Pylades d'Iphigénie en Tauride debutà al Gran Teatre del Liceu la temporada 2010 - 11.

## Enllaços externs

* Pàgina oficial del tenor
# Nikolai Tolstoy

El comte Nikolai Dmítrievitx Tolstoi-Miloslavski, en rus: Николай Дмитриевич Толстой-Милославский, conegut habitualment com a Nikolai Tolstoy (Londres, 23 de juny de 1935), és un historiador i polític britànic d'ascendència russa.
# Mézières

«Mézières o Mezières» té aquests significats:
* Charleville-Mézières, municipi francès al departament de les Ardenes
* Senyoria de Mezières a Anjou
* Marquesat de Mezières a Anjou
* Districte de Charleville-Mézières, districte del departament francès de les Ardenes
* Séry-lès-Mézières és un municipi francès al departament de l'Aisne
* Prix-lès-Mézières és un municipi francès al departament de les Ardenes
# Novotróitskoie (Sakhalín)

* Per a altres significats, vegeu «Novotróitskoie».
Novotróitskoie (en rus: Новотроицкое) és un poble de l'óblast de Sakhalín, a l'Extrem Orient de Rússia, que el 2013 tenia 500 habitants. Pertany al districte d'Aniva.

## Referències

* ↑ Большая Российская энциклопедия: В 30 т. / Председатель науч.-ред. совета Ю. С. Осипов. Отв. ред С. Л. Кравец. Т. 1. А — Анкетирование. — М.: Большая Российская энциклопедия, 2005. — 766 с.: ил.: карт.
# Nicolaus Michael Oppel

Nicolaus Michael Oppel (Schönficht, 7 de desembre de 1782 - Múnic, 16 de febrer de 1820) va ser un zoòleg taxònom i embriòleg alemany.
Com a estudiant va treballar d'ajudant d'André Marie Constant Duméril al Museu Nacional d'Història Natural de França, a França, catalogant i classificant espècies de rèptils.
El 1811 va publicar un llibre titulat Die Ordnung, Familien und Gattungen der Reptilia ALS pròdrom einer Naturgeschichte derselben ("Ordres, famílies i tipus de rèptils") en el qual va establir l'ordre Squamata, les famílies Cheloniidae, Colubridae, i la subfamília Crotalinae, així com diversos gèneres que encara avui estan en ús pels taxònoms.